钦定古今图书集成/明伦汇编/官常典/第534卷 > 蓝玉
## 钦定古今图书集成/明伦汇编/官常典/第534卷 > 蓝玉

按《明外史》本传：“玉，定远人，开平王常遇春妇弟也。以
故隶遇春帐下，临敌勇敢。遇春数称于太祖，太祖亦
以遇春故，特宠遇之。由管军镇抚，积功至都督佥事。
洪武十一年，同西平侯沐英讨西番，擒其酋瘿嗉子，
斩获千计，得马二万馀匹，牛羊十馀万头。师还，封永
昌侯，食禄二千五百石，予世券。十四年，以征南右副”
将军从颍川侯傅友德征云南，擒元平章达里麻于
曲靖。梁王走死，滇地悉平。玉功为多，益禄五百石，册
其女为蜀王妃。二十年以征卤左副将军从大将军
冯胜北伐。玉乘大雪，轻骑袭庆州，杀元平章果来，擒
其子不兰溪，大获人马而还。师至金山，元丞相纳哈
出遣使诣大将军营纳款，玉往受降。纳哈出以数百
骑至，玉大喜，饮以酒。纳哈出饮酬玉，玉解衣衣之，曰：
“请服此而饮。”纳哈出不肯服，玉亦不饮。争让久之，纳
哈出覆酒于地，顾其下咄咄语，将脱去。常茂直前斫
伤之，拥以见胜，其众惊溃。玉追至亦迷河，悉降之。捷
闻，即军中拜玉为大将军。时顺帝孙脱古思帖木儿
立为可汗，出没塞上。二十一年四月，命玉率师十五
万讨之。出大宁，至庆州，谍知脱古思在捕鱼儿海，间
道兼程进，至百眼井，去海四十里不见敌，欲引还，定
远侯王弼曰：“吾辈提十馀万众深入漠北，无所得，遽
班师，何以复命？”玉曰：“然。”令诸军穴地而爨，毋见烟火。
乘夜至海南，敌营尚在海东北八十馀里。玉令弼为
前锋，疾驰薄其营。敌谓我军乏水草，不能深入，不设
备。又大风扬沙，昼晦军行，敌无所觉，猝至前，大惊，迎
战，败之，杀太尉蛮子等，降其众。脱古思与太子天保
奴数十骑遁去。玉以精骑追之，不及，获其次子地保
奴、太子妃、公主等百二十馀人，又追获吴王朵儿只、
代王达里麻及平章以下官属三千馀人，男女七万
七千馀人，宝玺符敕、金牌、金银印若干，马驼牛羊十
五万馀，焚其甲仗，蓄聚而还，奏捷京师。帝大喜，赐敕
褒劳，比之卫青、李靖。又破哈剌章营，获人畜六万。师
还，进封凉国公。二十三年，施南、忠建二宣抚司蛮叛，
命玉讨平之。又平都匀安抚司散毛诸峒，益禄五百
石，诏还乡。二十四年命玉理兰州、庄浪等七卫兵，以
追逃寇祁者孙。遂略西番、罕东之地，土酋哈咎等遁
去。会建昌指挥使月鲁帖木儿叛，诏移兵讨之。至则
都指挥瞿能等已大破其众。月鲁走柏兴州。玉遣百
户毛海诱缚其父子送京师，诛之，而尽降其众。因请
增置屯卫。报可。复请籍民为兵，讨朵甘百夷。诏不许，
遂班师。玉长身頳面，饶勇略，有大将材。中山、开平既
没，数总大军，多立功，太祖遇之厚。寖骄蹇自恣，多畜
庄奴假子，乘势暴横。尝占东昌民田，御史按问，怒逐
御史。北征还，夜𨙫喜峰关，关吏不时纳，纵兵毁关入。
又尝私元主妃。事闻，妃自经死。帝切责玉，仍镌其过
于券。玉犹不悛，侍坐宴语傲慢。在军擅黜陟将校，进
止自专。帝数谯让，玉益怏怏。西征还，命为太子太傅。
玉不乐居宋、颍两公下，曰：“我不堪太师耶？乃为太傅
也。”比奏事，多不听。无何，锦衣卫指挥蒋𤩽告玉谋反。
下吏鞫讯。《狱辞》云：“玉同景川侯曹震、鹤庆侯张翼、舳
舻侯朱寿、东莞伯何荣及吏部尚书詹徽、户部侍郎
傅友文等谋为变，将以二十六”年二月十五日伺帝
出，藉田举事。狱具，族诛之。诸彻侯以下，坐党夷灭者
不可胜数。手诏布告天下，条列爰书，为《逆臣录》。至九
月，乃下诏曰：“蓝贼为乱，谋泄，族诛者万五千人。自今
胡党、蓝党，概赦不问。”于是元功宿将尽矣。胡，谓丞相
惟庸也。凡列名《党录》者，一公、十三侯、二伯。叶昇前坐
事诛常昇、胡玉诸小侯皆别见。其曹震、张翼、张温、陈
桓、朱寿、曹兴六侯，附著《左方》。